# המשחק שלכם – בדיקות משחק

תקנו את התקלות שהתגלו במשחק שלכם בבדיקות משבוע שעבר (כולל תקלות שהערתי עליהן במודל או בגיטהאב או בדואל). לאחר מכן החליפו את המשחק שלכם עם צוות אחר לצורך בדיקות.

בדקו את המשחק של הצוות השני וכתבו הערות מפורטות כמו שעשיתם במטלה הראשונה בקורס. תזכורת:

## שאלה 1: בדיקת-משחק אישית

כל אחד מחברי הצוות ישחק במשחק *באופן אישי* ויכתוב הערות ביומן. תארו גם את המאפיינים של המשחק עצמו; אבל גם את הבחירות שאתם עשיתם, כשחקנים, במהלך המשחק.

מה יש במשחק שגרם לכם לפעול כפי שפעלתם?

איזה רגעים במשחק היו טובים יותר או פחות, ומדוע?

למה לדעתכם המעצבים תיכננו את המכניקה של המשחק כפי שהיא?

איך הייתם משפרים את המשחק?

אל תסתפקו בהערות כלליות כמו "נהניתי מאד לשחק". זה מובן מאליו – כולם נהנים לשחק, במיוחד כשמקבלים על זה ציון... השתדלו לפרט כמה שיותר באופן שיעזור לצוות השני לשפר את המשחק.

## שאלה 2: בדיקת-משחק חיצונית

כל אחד מחברי הצוות ישחק במשחק, כאשר תוך כדי המשחק, *אחד מחברי-הצוות האחרים* מתבונן בו מהצד בשקט (בלי להתערב) ורושם הערות.

יש לכתוב בפירוט מה השחקן עושה בכל רגע; מה אומרות הבעות-הפנים שלו, מה הוא אומר תוך כדי משחק, איפה הוא "נתקע" וכו'.

לאחר שהשחקן סיים לשחק, החוקר ינסה להסיק מסקנות ממה שראה – מה הן הנקודות החזקות והחלשות במשחק, מה צריך לשפר, וכד'.

הגשה: העבירו את N הדו"חות שכתבתם (דו"ח לכל חבר-צוות) לצוות השני, והגישו אותם גם במודל.